**Հակոբ Արսենի Ասլանյան** (օգոստոսի 1, 1954(1954-08-01), Ջրաշեն, Հոկտեմբերյանի շրջան, Հայկական ԽՍՀ, ԽՍՀՄ), Հայաստանի ազգային ժողովի 7-րդ գումարման պատգամավոր «Իմ քայլը» կուսակցությունների դաշինքից, Հայաստանի ազգային ժողովի 8-րդ գումարման պատգամավոր «Քաղաքացիական պայմանագիր» կուսակցությունից, «Քաղաքացիական պայմանագիր» կուսակցության անդամ։

Կենսագրական տվյալներ
--------------------

Հակոբ Ասլանյանը ծնվել է 1954 թվականի օգոստոսի 1-ին, Արմավիրի մարզի Ջրաշեն գյուղում։

1974-1976 թվականներին պարտադիր զիվորական ծառայության է անցել խորհրդային բանակում։

### Կրթություն

Սովորել է Երևանի Խաչատուր Աբովյանի անվան պետական մանկավարժական ինստիտուտում, որի պատմություն-իրավունք ֆակուլտետն ավարտել է 1988 թվականին։

### Աշխատանքային գործունեություն

1971-1972 թվականներին որպես բանվոր աշխատել է «Հայգլավէներգո» կենտրոնական էլեկտրացանցում։ 1972-1974 թվականներին և 1977-1978 թվականներին եղել է Երևանի Մյասնիկյանի շրջանի կանաչապատման գրասենյակի փականագործ բանվոր։ Որպես ապրանքագետ, ապա ճարտարագետ 1978-1982 թվականներին աշխատել է «Սոյուզինտերգազստրոյ» համամիութենական միավորումում։ 1987-1994 թվականներին Երևանի թիվ 149 դպրոցում եղել է ուսուցիչ։ 1994-2002 թվականներին մանկավարժի աշխատանքը շարունակել է Երևանի Շիրակացու անվան ճեմարանում, եղել է պատմության ամբիոնի վարիչ, իսկ 2000-2003 թվականներին՝ Երևանի «Ալգորիթմ» վարժարանի ուսուցիչ։

2003-2010 թվականներին որպես ուսուցիչ աշխատել է Երևանի թիվ 164 դպրոցում, իսկ 2010-2015 թվականներին՝ Երևանի թիվ 127 ավագ դպրոցում։ 2011 թվականի փետրվարից հուլիս ընկած հատվածում եղել է Երևանի քաղաքապետարանի հանրակրթության վարչության պետի տեղակալ։ 2015-2018 թվականներին եղել է «Գլոբալ բրիջ» կրթահամալիր սահմանափակ պատասխանատվությամբ ընկերության ուսուցիչ։ 2018-2019 թվականներին աշխատել է ՀՀ սփյուռքի նախարարությունում, եղել է «Հայրենիք-սփյուռք կենտրոն» ՊՈԱԿ-ի տնօրեն։ 2020 թվականի հունիսից դեկտեմբեր ընկած ժամանակահատվածում աշխատել է Շրջակա միջավայրի նախարարությունում՝ որպես «Հայանտառ» ՊՈԱԿ-ի տնօրենի խորհրդական։

Մասնակցել է արցախյան երեք պատերազմներին[*փա՞ստ*]։

### Ընտանիք

Ամուսնացած է, ունի երկու երեխա։

Քաղաքական գործունեություն
-------------------------

Հակոբ Ասլանյանը հանդիսանում է «Քաղաքացիական պայմանագիր» կուսակցության անդամ։

2017 թվականի ապրիլի 2-ին տեղի ունեցած Հայաստանի ազգային ժողովի ընտրություններում Հակոբ Ասլանյանը եղել է «Ելք» դաշինքից պատգամավորության թեկնածու։

2020 թվականի դեկտեմբերի 24-ից մինչև 2021 թվականի օգոստոսի 2-ը Հակոբ Ասլանյանը եղել է Հայաստանի ազգային ժողովի 7-րդ գումարման պատգամավոր «Իմ քայլը» կուսակցությունների դաշինքից։ Որպես Հայաստանի ազգային ժողովի պատգամավոր՝ եղել է Ազգային ժողովի «Գիտության, կրթության, մշակույթի, սփյուռքի, երիտասարդության եւ սպորտի հարցերի մշտական հանձնաժողովի» անդամ։

2021 թվականի հունիսի 20-ին տեղի ունեցած Հայաստանի ազգային ժողովի ընտրություններում «Քաղաքացիական պայմանագիր» կուսակցությունից ընտրվել է Հայաստանի ազգային ժողովի 8-րդ գումարման պատգամավոր։

Պատմական թեզիսներ
-----------------

2022 թվականի ապրիլի 15-ին հարցազրույցի ընթացքում Հակոբ Ասլանյանը հայտարարել է, որ *«Տիգրան Մեծը դրեց ծովից ծով Հայաստանի կործանման սկիզբը»*։ Նրա հնչեցրած այս արտահայտությունը մեկնաբանվել է մի շարք լրատվամիջոցների կողմից։

Պարգևներ և մրցանակներ
---------------------

* «1992-1994 թվականների մարտական գործողությունների մասնակից» մրցանակ (1997 թվական)
* «2016 թվականի Ապրիլյան պատերազմի մասնակից» կրծքանշան (2019 թվական)
* «Վազգեն Սարգսյան» շքանշան (2007)
* «Ասպետաց Մեծն Տիգրան» շքանշան (2016)
* «Մայրական երախտագիտություն» (2007)
* «Գարեգին Նժդեհ» մեդալ (2010)
* «Մարտական ծառայության» մեդալ (2016)
* «Դրաստամատ Կանայան» մեդալ (2013)
* «Զինվոր հայրենյաց» մեդալ (2013)
* «Կրթության երախտավոր» ոսկե հուշամեդալ (2012)

Ծանոթագրություններ
------------------

1. 1 2 3 4
2. 1 2 3 4 5 6 7 8  Հակոբ Ասլանյանի մասին կենսագրական տեղեկություններ Հայաստանի ազգային ժողովի կայքում, *(արխիվացված 15․04․2022թ․)*
3. ↑  «Հայտարարագրերի ռեեստր - ՀՀ Կոռուպցիայի կանխարգելման հանձնաժողով»։ *cpcarmenia.am* (հայերեն)։ Վերցված է 2021 թ․ օգոստոսի 1  CS1 սպաս․ հայերենը նշված է (link)
4. ↑  «ԱԶԳԱՅԻՆ ԺՈՂՈՎԻ ՊԱՏԳԱՄԱՎՈՐՆԵՐ ԳՐԱՆՑԵԼՈՒ ԵՎ ՄԱՆԴԱՏՆԵՐ ՏՐԱՄԱԴՐԵԼՈՒ ՄԱՍԻՆ»։ *res.elections.am*։ 8․1․2021
5. 1 2 3  2017 թվականին Հայաստանի ազգային ժողովի ընտրություններում «Ելք» դաշինքի թիվ 1 ընտրատարածքի ռեյտինգային ցուցակը, *(արխիվացված 15․04․2022թ․)*
6. ↑  «National Assembly of Armenia | Official Web Site | parliament.am»։ *www.parliament.am*։ Վերցված է 2021 թ․ օգոստոսի 1
7. ↑  «Հայտնի են «Իմ քայլը»-ի ցուցակի բոլոր 183 անունները»։ *CIVILNET* (hy-AM)։ 2018 թ․ նոյեմբերի 14։ Վերցված է 2021 թ․ օգոստոսի 1
8. ↑  «Տիգրան Մեծը դրեց ծովից ծով Հայաստանի կործանման սկիզբը. Հակոբ Ասլանյան» հոդված news.am լրատվական կայքում, *(արխիվացված 15․04․2022թ․)*
9. ↑  «Տիգրան Մեծը դրեց ծովից ծով Հայաստանի կործանման սկիզբը, հաղթանակով դրեց. ՔՊ-ական պատգամավոր» հոդված tert.am լրատվական կայքում, *(արխիվացված 15․04․2022թ․)*

Արտաքին հղումներ
----------------

* Հակոբ Արշակյանի հետ հարցազրույցը news.am լրատվական կայքի լրագրողի հետ, 15․04․2022թ․,
* Հակոբ Արշակյանի հետ հարցազրույցը Հայաստանի Հանրային հեռուստաընկերության լրագրողի հետ, 29․01․2021թ․, (տեսանյութը Յութուբում)։